Wat maak dié 4 met 21 bottels in drankwinkel se dak? | Netwerk24
Wat maak dié 4 met 21 bottels in drankwinkel se dak?
Deur Alzane Narrain 17 Mei 2018 07:40
Vier vermeende diewe se gevoel van geluksaligheid was van korte duur toe hulle op heterdaad betrap is terwyl hulle besig was om ’n drankwinkel te plunder.
Vier mans, tussen die ouderdomme van 25 en 34, is Woensdag in die vroeë oggendure met 21 bottels drank gevang terwyl hulle in die plafon van ’n drankwinkel in die Bloemfonteinse middestad weggekruip het.
Kapt. Chaka Marope, polisiewoordvoerder, sê die eienaar van die drankwinkel in Douglasstraat het die inbrekers op sy kringtelevisiekamera gewaar en die polisie ontbied.
Die mans het deur die gebou se dak toegang tot die drankwinkel verkry.
Met die polisie se aankoms op die toneel het die mans in die plafon weggekruip.
Die rowers het gesteelde drank van sowat R5 000 en twee klein sakkies dagga by hulle gehad.
Volgens Marope word die mans ook met ander misdrywe verbind. Die mans het twee sake van aanranding en die besit van vermoedelik gesteelde goedere teen hulle probeer ontduik.
Hulle gaan binnekort in die landdroshof in Bloemfontein op aanklagte van sakeroof en die besit van dagga verskyn.
Meer oor: Bloemfontein | Rooftog | Diewe | Drank | Roof | Drankwinkel
Motor gebrand, drankwinkel geplunder in betoging
Bloemfontein loop deur onder drankstelers